
	2014 m. lapkričio 12 d. Lietuvos Respublikos Seimo Konferencijų salėje vyks kasmetinė konferencija „Psichoaktyvių medžiagų vartojimo prevencija bendrojo ugdymo institucijose“. 
Kasmetinę tradicinę konferenciją  rengia Narkomanijos ir alkoholizmo prevencijos komisija, Lietuvos Respublikos švietimo ir mokslo ministerija, Narkotikų tabako ir alkoholio kontrolės departamentas ir Specialiosios pedagogikos ir psichologijos centras. 
Konferencijos tikslas – supažindinti bendrojo ugdymo mokyklų vadovus, savivaldybių  administracijų švietimo padalinių darbuotojus, vaiko gerovės komisijų narius, visuomene su tendencijomis,  naujienomis aktualiais psichiką veikiančių medžiagų vartojimo prevencijos klausimais ir  kartu su mokslininkais, Pasaulio sveikatos organizacijos, Europos narkotikų ir narkomanijos stebėsenos centro nariais, Narkotikų, tabako ir alkoholio kontrolės departamento, Sveikatos apsaugos, Švietimo ir mokslo, Vidaus reikalų ministerijų, policijos bei kitų institucijų atstovais aptarti  naujausius pasiekimus kovoje  su alkoholio, tabako ir kitų narkotinių medžiagų daromos žalos vaikams ir  jaunimui mažinimu,  gerąją patirtį ir priemonės,  kurių būtina imtis mokyklos vadovams, savivaldybių administracijoms ir valstybės institucijoms vaiko gerovei užtikrinti.
Konferencijoje dalyvaus virš 300 asmenų, dalinsis patirtimi mokslininkai, Pasaulio sveikatos organizacijos, Europos narkotikų ir narkomanijos stebėsenos centro nariai, Narkotikų, tabako ir alkoholio kontrolės departamento, Sveikatos apsaugos, Švietimo ir mokslo, Vidaus reikalų ministerijų, policijos bei kitų institucijų atstovai, visuomeninių organizacijų atstovai. 
Konferencijoje dalyvaus ir skaitys pranešimą Jack Irwin, Tarptautinės Sniego gniūžtės tarybos prezidentas ( International Snowball Association, International Snowball Board President), kuris 1994 metais atvežė į Lietuvą 1974 m. Amerikoje (Ilinojaus valstijoje) sukurtą programą, skirtą 14-19 metų paaugliams,  „Sniego gniūžtė“. 
Programa  „Sniego gniūžtė“ sėkmingai iš mažos gniūžtelės Panevėžio rajone išaugo į didelį rutulį, besiridenantį po visą Lietuvą ir net už jos ribų, į judėjimą, padedantį jaunam žmogui ugdytis  pozityvius, aktyvius, kūrybiškumo, lyderystės,  efektyvaus empatiško bendravimo gebėjimus. Tokia veikla padeda vaikui patirti sėkmę, jaustis svarbiu atsakingu ir reikalingu kitiems. 

